IVL เทคฯกิจการโรงงานผลิต “Specialty PET” ในเยอรมนี รุกเจาะตลาดทวีปยุโรป
IVL ลุยซื้อกิจการรายที่ 11 เทคฯโรงงานผลิต “Specialty PET” ในเยอรมนี รุกเจาะตลาดทวีปยุโรป คาดแล้วเสร็จ Q1/62
20 ธ.ค. 2561

บริษัท อินโดรามา เวนเจอร์ส จำกัด (มหาชน) หรือ IVL ระบุว่า บริษัท Indorama Netherlands B.V. ซึ่งเป็นบริษัทย่อยทางอ้อม ได้ลงนามเข้าทำสัญญากับ บริษัท Arteva Holdings GmbH; INVISTA Textiles (U.K.) Limited และ บริษัท INVISTA Equities, LLC เมื่อวันที่ 20 ธันวาคม 2561 (เวลาที่กรุงเทพมหานคร) เพื่อเข้าซื้อกิจการ PET ในอัตราร้อยละ 100 ของบริษัท INVISTA Resins &amp; Fibers GmbH ในประเทศเยอรมนี (IRFG)
รวมถึงสิทธิในทรัพย์สินทางปัญญาบางส่วนของบริษัท INVISTA Textiles (U.K.) Limited ที่เกี่ยวกับเทคโนโลยี Barrier ซึ่งแบรนด์ PolyShield PET และ OxyClear Barrier PET เป็นที่รู้จักกันเป็นอย่างดีสาหรับบรรจุภัณฑ์ PET ที่มีคุณสมบัติป้องกันการซึมผ่านของออกซิเจน ทั้งนี้การเข้าซื้อกิจการดังกล่าว บริษัทคาดว่าจะดำเนินการแล้วเสร็จภายในไตรมาสที่ 1/62 ขึ้นอยู่กับการได้รับการอนุมัติจากหน่วยงานราชการที่เกี่ยวข้อง
โดยโรงงาน IRFG ตั้งอยู่ที่เมือง เกร์สโทเฟน (Gersthofen) ประเทศเยอรมนี ซึ่งทำการผลิตกลุ่มผลิตภัณฑ์ PET ที่มีมูลค่าเพิ่ม สูง (high value-added PET) โดยมีกำลังการผลิตรวมอยู่ที่ 282,000 ตันต่อปี
ดังนั้นการเข้าซื้อกิจการครั้งนี้จะช่วยให้บริษัทสามารถขยายกลุ่มผลิตภัณฑ์โพลีเมอร์ที่มีมูลค่าเพิ่มสูง (High Value-added (HVA) Polymers) ไปสู่ทวีปยุโรป อีกทั้งยังทำให้ไอวีแอลกลายเป็นที่รู้จักในตลาด barrier resins เพิ่มมากขึ้น จากเดิมในทวีปอเมริกาเหนือไปยังส่วนอื่นๆ ทั่วโลก โดยการใช้ประโยชน์จากการลงทุนในทรัพย์สินทางปัญญาที่บริษัทจะดำเนินการเข้าซื้อกิจการในครั้งนี้
อนึ่ง บรรจุภัณฑ์ PET ที่มีคุณสมบัติป้องกันการซึมผ่านของออกซิเจน จะถูกนำไปใช้ในอุตสาหกรรมอาหารและเครื่องดื่ม เพื่อเป็นการยืดอายุการเก็บรักษาผลิตภัณฑ์ให้นานยิ่งขึ้น
สำหรับการเข้าซื้อกิจการของ INVISTA Resins &amp; Fibers GmbH นับเป็นรายที่ 11 แล้วในปีนี้ หลังจากที่ก่อนหน้านี้ IVL ได้ร่วมทุนและซื้อกิจการจากบริษัทอื่นอีก 10 รายได้แก่
ครั้งที่ 1 เมื่อวันที่ 15 มี.ค.2561 บริษัทเข้าซื้อกิจการในอัตราร้อยละ 100 ของบริษัท M&amp;G Polimeros Brazil S.A. ซึ่งตั้งอยู่ที่เมืองอีโปะจูกา (Ipojuca) ประเทศบราซิล โดยโรงงานแห่งนี้เป็นโรงงานผลิต PET ที่ใหญ่ที่สุดในประเทศบราซิล มีกำลังการผลิตอยู่ที่ 550,000 ตันต่อปี
ครั้งที่ 2 เมื่อวันที่ 26 เม.ย.2561 บริษัทเข้าซื้อหุ้นในอัตราร้อยละ 65.72 ของ บริษัท Avgol Industries 1953 Ltd. ผู้ผลิตชั้นนำของเส้นใยนันวูเว่น (non-woven fabric) สำหรับผลิตภัณฑ์ เช่น ผ้าอ้อมเด็ก (diapers) ผ้าอ้อมผู้ใหญ่ (incontinence) และผลิตภัณฑ์อื่นในตลาดเพื่อสุขอนามัย โดยบริษัท Avgol Industries 1953 Ltd. เป็นบริษัทจดทะเบียนในตลาดหลักทรัพย์ Tel-Aviv Stock Exchange (TASE) ประเทศอิสราเอล
ครั้งที่ 3 เมื่อวันที่ เมื่อวันที่ 15 มิ.ย.2561 บริษัท Indorama Netherlands B.V. (INBV) ซึ่งเป็นบริษัทย่อยทางอ้อม ได้ลงนามเข้าทำสัญญาร่วมทุนกับบริษัท Dhunseri Petrochem Limited (Dhunseri) ประเทศอินเดีย เพื่อเข้าซื้อกิจการโรงงานผลิต PET ของบริษัท Egyptian Indian Polyester Company S.A.E. (EIPET) ในประเทศอียิปต์ และเป็นหนึ่งในผู้ผลิต PET ที่ใหญ่ที่สุดในแถบตะวันออกกลางและทวีปแอฟริกา
ครั้งที่ 4 เมื่อวันที่ 18 มิ.ย.2561 บริษัท Auriga Polymers Inc. ประเทศสหรัฐอเมริกา (Auriga) ซึ่งเป็นบริษัทย่อยทางอ้อมของ IVL ได้ลงนามเข้าทำสัญญาร่วมทุนกับบริษัท Huvis Global Corporation ประเทศเกาหลีใต้ เพื่อจัดตั้งบริษัทร่วมทุนภายใต้ชื่อ Huvis Indorama Advanced Materials, LLC. (HIAM) ในสหรัฐอเมริกา สัดส่วนร้อยละ 50:50 โดยบริษัท HIAM จะดำเนินการผลิตเส้นใยที่มีค่าหลอมเหลวต่ำ (Low Melting Fiber: LMF) ด้วยกำลังการผลิต 6 หมื่นตัน/ปี คาดว่าโรงงานจะเริ่มดำเนินการได้ในปี 62
ครั้งที่ 5 เมื่อวันที่ 28 มิ.ย. 2561 บริษัท Indorama Ventures Spain S.L. (IVSSL) ซึ่งเป็นบริษัทย่อยทางอ้อม ได้ลงนามในสัญญาซื้อขายหุ้นกับบริษัท PROXY – FINANCE a.s., PROSPERITA holding a.s. และ Ing. IGOR FAIT เพื่อเข้าซื้อหุ้นในอัตราร้อยละ 100 ของบริษัท KORDÁRNA Plus a.s. (Kordarna) สาธารณรัฐเช็ก ทั้งนี้ Kordarna เป็นผู้ผลิตสิ่งทอสำหรับยางในรถยนต์รายใหญ่ที่สุดในทวีปยุโรป มีโรงงานผลิตหนึ่งแห่งในสาธารณรัฐเช็ก และอีกแห่งหนึ่งในสาธารณรัฐสโลวัก
ครั้งที่ 6 เมื่อวันที่ 18 ก.ค. 2561 บริษัท Indorama Netherlands B.V. (INBV) ซึ่งเป็นบริษัทย่อยทางอ้อม ได้ลงนามในสัญญาซื้อกิจการกับบริษัท Middle East Glass S.A.E. และ นาย Mohamed Hassan Samaha เพื่อเข้าซื้อกิจการในอัตราร้อยละ 74 ของทุนเรือนหุ้นของบริษัท Medco Plast for Packing and Packaging Systems S.A.E. ประเทศอียิปต์ ทั้งนี้ MEDCO เป็นผู้แปรรูปผลิตภัณฑ์ PET ที่ใหญ่ที่สุดในประเทศอียิปต์ ซึ่งมีส่วนแบ่งทางการตลาดโดยประมาณอยู่ที่อัตราร้อยละ 25 และมีกำลังการผลิต PET Preforms อยู่ที่ 70,000 ตันต่อปี
ครั้งที่ 7 เมื่อวันที่ 30 ก.ค.61 บริษัท Wellman International Limited ซึ่งเป็นบริษัทย่อยทางอ้อม ได้ลงนามในสัญญาซื้อขายหุ้นกับบริษัท Aeromaritime Systems Group B.V. เพื่อเข้าซื้อหุ้นในอัตราร้อยละ 100 ของบริษัท Sorepla Technologie S.A. และบริษัทย่อย Societe de Recyclage de Matieres Plastiques (Sorepla Industrie) S.A. ในประเทศฝรั่งเศส ทั้งนี้ Sorepla เป็นหนึ่งในผู้ประกอบกิจการรีไซเคิลพลาสติกที่ใหญ่ที่สุดในทวีปยุโรป มีกำลังการผลิตอยู่ที่ 52,000 ตันต่อปี
ครั้งที่ 8 เมื่อวันที่ 28 ก.ย.2561 บริษัท Glanzstoff Management GmbH ซึ่งเป็นบริษัทย่อยทางอ้อม ได้ลงนามในสัญญาซื้อขายหุ้นกับ บริษัท Schoeller Immobilienund Beteiligungs GmbH และบริษัท Schoeller Management GmbH เพื่อเข้าซื้อหุ้นในอัตราร้อยละ 100 ของกลุ่มบริษัท Schoeller ในทวีปยุโรป ซึ่งมีโรงงานผลิตตั้งอยู่ในประเทศออสเตรีย สาธารณรัฐเช็ก และประเทศเยอรมัน
ครั้งที่ 9  บริษัท Indorama Ventures Brazil Participa&amp;ccedil;&amp;otilde;es S.A. (IVBRZ) ซึ่งเป็นบริษัทย่อยทางอ้อม ได้ลงนามเข้าทำสัญญาซื้อขายหุ้นกับบริษัท M&amp;G Fibras Holding S.A., M&amp;G Fibras Participa&amp;ccedil;&amp;otilde;es Ltda., และ M&amp;G Fibras e Resinas Ltda. เมื่อวันที่ 1 พ.ย.61 เพื่อเข้าซื้อกิจการในอัตราร้อยละ 100 ของบริษัท M&amp;G Fibras Brasil Ltda.ซึ่งตั้งอยู่ที่เมืองคาโบ เดอซานโต อโกสทินโฮ (Cabo de Santo Agostinho) ประเทศบราซิล
ครั้งที่ 10 บริษัท PHP Fibers GmbH (PHP Fibers) ซึ่งเป็นบริษัทย่อยทางอ้อม ได้ลงนามเข้าทำสัญญาซื้อและโอนหุ้น (Share Purchase and Transfer Agreement) กับ นาย Wilfried Trumpp และ นาง Venere Polito เมื่อวันที่ 7 ธันวาคม 2561 เพื่อเข้าซื้อกิจการในอัตราร้อยละ 100 ของบริษัท UTT Beteiligungsgesellschaft mbH (UTT) ประเทศเยอรมนี